**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2016,

**ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov a ktorým sa dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení zákona č. 571/2009 Z. z., zákona č. 513/2010 Z. z., zákona č. 468/2011 Z. z., zákona č. 364/2013 Z. z., zákona č. 347/2015 Z. z. a zákona č. 125/2016 Z. z. sa mení a dopĺňa takto:

1. V § 1 ods. 1 sa za slová „troch rokov veku dieťaťa“ vkladajú čiarka a slová „nad tri roky veku dieťaťa, ak ho materská škola, v školskom obvode1a) ktorej má dieťa trvalý pobyt6) (ďalej len „spádová materská škola“), neprijala na predprimárne vzdelávanie1b)“.

Poznámky pod čiarou k odkazom 1a a 1b znejú:

„1a) § 8a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. .../2016 Z. z.

1b) § 28 zákona č. 245/2008 Z. z. o výchove a vzdelávaní (školský zákon) a o zmenea doplnení niektorých zákonov v znení neskorších predpisov.“.

2. V § 4 ods. 1 písm. c) sa na konci písmeno „a“ nahrádza čiarkou.

3. V § 4 ods. 1 písm. d) sa na konci čiarka nahrádza písmenom „a“.

4. V § 4 sa odsek 1 dopĺňa písmenom e), ktoré znie:

„e) dieťa staršie ako tri roky nebolo prijaté do spádovej materskej školy1a); to sa nevzťahuje na dieťa s dlhodobo nepriaznivým zdravotným stavom.1)“.

5. Za § 4 sa vkladá § 4a, ktorý vrátane nadpisu znie:

„**§ 4a**

**Preukazovanie neprijatia dieťaťa staršieho ako tri roky do spádovej materskej školy** **a konanie o žiadosti o prijatie dieťaťa do spádovej materskej školy**

(1) Oprávnená osoba, ktorej dieťa je staršie ako tri roky, je povinná na účely získania príspevku podľa tohto zákona, písomne požiadať riaditeľa spádovej materskej školy o prijatie dieťaťa do spádovej materskej školy.

(2) Oprávnená osoba podľa odseku 1 môže písomne požiadať riaditeľa spádovej materskej školy o prijatie dieťaťa do spádovej materskej školy najskôr tri mesiace pred dovŕšením troch rokov veku dieťaťa.

(3) Riaditeľ spádovej materskej školy je povinný rozhodnúť o žiadosti podľa odseku 2 najneskôr do troch mesiacov od jej doručenia.

(4) V prípade, ak riaditeľ spádovej materskej školy nevydal písomné rozhodnutie o prijatí dieťaťa do spádovej materskej školy do troch mesiacov odo dňa doručenia žiadosti podľa odseku 2, považuje sa to na účely tohto zákona za rozhodnutie o neprijatí dieťaťa do spádovej materskej školy.

(5) Oprávnená osoba je povinná aspoň raz ročne v lehote podľa odseku 2 písomne požiadať riaditeľa spádovej materskej školy o  zaradenie dieťaťa do spádovej materskej školy. V takom prípade sa postupuje podľa odseku 3.

(6) Ustanovenia odsekov 1 až 5 sa nevzťahujú na dieťa do šiestich rokov veku dieťaťa s dlhodobo nepriaznivým zdravotným stavom1).

(7) Na konanie o žiadosti o prijatie dieťaťa do spádovej materskej školy sa nevzťahuje všeobecný predpis o správnom konaní.15)

(8) Písomná žiadosť podľa odsekov 1, 2 a 5 a písomné rozhodnutie podľa odseku 3 sa doručujú do vlastných rúk adresátovi alebo osobe, ktorá sa preukáže jeho splnomocnením na preberanie zásielok. Ak nebol adresát písomnosti, ktorá sa doručuje do vlastných rúk, zastihnutý, hoci sa v mieste doručenia zdržiava, doručovateľ ho vhodným spôsobom upovedomí, že písomnosť príde znovu doručiť v určený deň a hodinu. Ak nový pokus o doručenie písomnosti zostane bezvýsledný, doručovateľ uloží písomnosť na pošte a adresáta o tom vhodným spôsobom upovedomí. Ak si adresát nevyzdvihne písomnosť do troch dní od uloženia, posledný deň tejto lehoty sa považuje za deň doručenia, aj keď sa adresát o uložení nedozvedel. Ak adresát bezdôvodne odoprel písomnosť prijať, je doručená dňom, keď sa jej prijatie odoprelo; na to musí doručovateľ adresáta upozorniť. Ak má oprávnená osoba, ktorá sa zdržiava v cudzine, opatrovníka alebo zástupcu v tuzemsku, doručí sa písomnosť tomuto opatrovníkovi alebo zástupcovi.“.

6. V § 7 sa na konci pripája táto veta: „Nárok na príspevok zaniká aj osobe, ktorej dieťa staršie ako tri roky bolo prijaté do spádovej materskej školy a osobe, ktorá odmietla umiestniť svoje dieťaťa na voľné miesto do spádovej materskej školy.“.

7. Nadpis § 9 znie: „**Konanie o príspevku**“.

8. V § 9 ods. 2 sa za prvú vetu vkladá nová druhá veta, ktorá znie: „Žiadosť oprávnenej osoby, ktorej dieťa je staršie ako tri roky, obsahuje aj rozhodnutie o neprijatí dieťaťa do spádovej materskej školy, ktoré má platnosť najviac jeden kalendárny rok odo dňa jeho vydania; to sa nevzťahuje na dieťa s dlhodobo nepriaznivým zdravotným stavom.1)“.

9. V § 11 ods. 1 sa za slovo „poskytovatelia“ vkladajú čiarka a slová „riaditelia materských škôl“.

10. Za § 11b sa vkladá § 11c, ktorý vrátane nadpisu znie:

„**§ 11c**

**Prechodné ustanovenie k úpravám účinným od 1. februára 2017**

Nárok na príspevok z dôvodu uvedeného v § 4 ods. 1 písm. e) vzniká od 1. augusta 2017.

**Čl. II**

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 369/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 214/2009 Z. z., zákona č. 179/2009 Z. z., zákona č. 184/2009 Z. z., zákona č. 38/2011 Z. z., zákona č. 325/2012 Z. z., zákona č. 345/2012 Z. z., zákona č. 312/2013 Z. z., zákona č. 464/2013 Z. z., zákona č. 61/2015 Z. z., zákona č. 188/2015 Z. z., zákona č. 422/2015 Z. z. a zákona č. 91/2016 Z. z. sa dopĺňa takto:

1. Za § 8 sa vkladá § 8a, ktorý vrátane nadpisu znie:

„**§ 8a**

**Školský obvod materskej školy**

Na zriadenie školského obvodu materskej školy sa primerane použijú ustanovenia § 8 ods. 1 a 2.“.

2. Za § 39ha sa vkladá nový § 39hb, ktorý vrátane nadpisu znie:

„**§ 39hb**

**Prechodné ustanovenie k úprave účinnej od 1. februára 2017**

Obec je povinná do 1. mája 2017 všeobecne záväzným nariadením určiť podľa § 8a školský obvod materskej školy, ktorá je zriadená obcou.“.

**Čl. III**

Tento zákon nadobúda účinnosť 1. februára 2017.